Jedan od čelnika Živog zida Ivan Pernar - ponovno je na svom profilu na Facebooku davao liječničke savjete. Nakon depresije i gripe, na red je došlo - liječenje herpesa. Liječnička komora kritizirala je Pernarove objave, a nakon što ga je prozvao na Facebooku, psihijatar Herman Vukušić dobio je prijetnje smrću. Na kraju mu je savjete zasolila stranka Pametno podnošenjem kaznene prijave za nadriliječništvo i dovođenje u opasnost život i zdravlje ljudi.



Samoprozvani dr. Pernar samo na Facebooku ima oko 270 tisuća pratitelja. Gripu bi liječio velikim dozama vitamina C. Pa ocu čije je dijete na majčinu mlijeku preporučuje: "da jednostavno izdoji mlijeko u bočicu i da na vrh čajne žličice stavi vitamina C unutra, a tri put ako tako napravi - kašalj je gotov". Pernarove metode podrazumijevaju i prekid terapije antibioticima, protivljenje cijepljenju, šetnju šumom umjesto uzimanja antidepresiva.



Psihijatar Herman Vukušić prozvao ga je zato za kazneno djelo nadriliječništva. Zbog ovih mu je riječi jedan Pernarov sljedbenik na Facebooku zaprijetio metkom. Vukušić ga je prijavio pa ga je privela policija. Vukušić tvrdi kako je morao reagirati. Pita se i tko će biti kriv ako se dogodi neki novi slučaj tragične dječje smrti, a ovog 'ridikula', kaže, štiti saborski imunitet.



O Pernarovim savjetima, očitovala se i Liječnička komora. Apelira i moli sve medijski eksponirane osobe da se suzdrže davanja liječničkih savjeta ukoliko nisu liječnici. Dodaju kako je "influenca potencijalno vrlo ozbiljna infektivna bolest te da svakako liječenje gripe mora biti u domeni liječnika". Pernarova stajališta osuđuje i ministar zdravstva Milan Kujundžić.



Ipak, Pernarova virtualna ordinacija i dalje neometano radi pa mu je među najnovijim savjetima kako izliječiti herpes - "wc papirom natopljenim u jačbučni ocat". Za Pernarove stranačke kolege njegove su objave benigne i dio medijske strategije. Ljudi su, kažu, naučili živjeti u dogmatskim okvirima pa ih Pernarove riječi uznemiravaju.



Pametno tužilo Pernara zbog nadriliječništva



Voditelj Foruma zdravstva stranke Pametno, prof. dr. sc. Miroslav Harjaček, Državnom odvjetništvu Republike Hrvatske podnio je kaznenu prijavu protiv Ivana Pernara. Predlaže DORH-u da poduzme sve zakonom predviđene radnje kako bi se pokrenuo kazneni postupak protiv Ivana Pernara budući je činio kaznena djela nadriliječništva iz čl. 184. Kaznenog zakona.



- Kada netko širi ideje nadriliječništva, kao što već neko vrijeme uporno radi Ivan Pernar putem javnih komunikacijskih kanala, čime u zabludu može dovesti velik broj ljudi, i kad to štoviše, čini kao javna osoba, političar i saborski zastupnik, to ulazi u kategoriju širenje ideja opasnih za zdravlje i život ljudi, obrazložio je Ivica Puljak, član Predsjedništva stranke Pametno.